b'\n_START_ARTICLE_\nSillihait\n_START_SECTION_\nAnatomia\n_START_PARAGRAPH_\nSillihait ovat kookkaita kaloja ja suurin laji valkohai voi kasvaa jopa 6,4 metri\xc3\xa4 pitk\xc3\xa4ksi. Selk\xc3\xa4evi\xc3\xa4 on kaksi, joista etummainen on kolmionmuotoinen tai hieman py\xc3\xb6ristynyt ja korkea ja takimmainen hyvin pieni. Kidusaukot ovat sillihailajeilla suuret. Hampaita on molemmissa leuoissa alle 40 rivi\xc3\xa4. Hampaat ovat suuret ja tikarimaiset tai sahalaitaiset kuten valkohailla. Sillihait ovat l\xc3\xa4mminverisi\xc3\xa4 ja niiden l\xc3\xa4mp\xc3\xb6tila on korkeampi kuin ymp\xc3\xa4r\xc3\xb6iv\xc3\xa4n meriveden. T\xc3\xa4m\xc3\xa4n vuoksi ne el\xc3\xa4v\xc3\xa4t my\xc3\xb6s kylmiss\xc3\xa4kin meriss\xc3\xa4.\n_START_SECTION_\nLevinneisyys\n_START_PARAGRAPH_\nSillahaita tavataan kaikissa maailman valtameriss\xc3\xa4. Valkohait el\xc3\xa4v\xc3\xa4t trooppisia alueita lukuun ottamatta kaikkien valtamerien rannikkoseuduilla. Isusurs-suvun lajit makrillihai ja makohai ovat enemm\xc3\xa4n trooppisten merien lajeja. Lohihai ja sillihai viihtyv\xc3\xa4t viileiden vesien ulapoilla ja niit\xc3\xa4 tavataan Atlantin pohjoisosista ja Tyynenmeren pohjoisosista.\n_START_SECTION_\nElintavat\n_START_PARAGRAPH_\nSillihaiden heimon lajit ovat voimakkaita uimareita ja aktiivisia saalistajia. Niiden ravinto koostuu kaloista, vesinis\xc3\xa4kk\xc3\xa4ist\xc3\xa4, merikilpikonnista, mustekaloista, merilinnuista ja \xc3\xa4yri\xc3\xa4isist\xc3\xa4. Lajit ovat ovovivipaarisia eli munat kuoriutuvat naaraan kohdussa ja naaras synnytt\xc3\xa4\xc3\xa4 el\xc3\xa4vi\xc3\xa4 poikasia. Poikaset sy\xc3\xb6v\xc3\xa4t kohdussa ruskuaista ja voivat sy\xc3\xb6d\xc3\xa4 my\xc3\xb6s pienempi\xc3\xa4 sisaruksiaan.\n_START_SECTION_\nSillihait ja ihminen\n_START_PARAGRAPH_\nSillihait ovat aggressiivisia ja er\xc3\xa4iden lajien tiedet\xc3\xa4\xc3\xa4n hy\xc3\xb6k\xc3\xa4nneen my\xc3\xb6s surfaajien tai uimarien kimppuun. Ihmiselle vaarallisina lajeina pidet\xc3\xa4\xc3\xa4n valkohaita ja makrillihaita ja suurin osa ihmisten kimppuun k\xc3\xa4yneist\xc3\xa4 haista ovat valkohaita._NEWLINE_Sillihailajeja kalastetaan pitk\xc3\xa4siimakalastuksella. Vuonna 2004 sillihailajeja kalastettiin arviolta 6\xc2\xa0500 tonnia ja t\xc3\xa4st\xc3\xa4 suurin osa oli makrillihaita ja sillihaita, joita kalastetaan erityisesti niiden lihan vuoksi. Pohjois-Atlantilla el\xc3\xa4v\xc3\xa4n lohihain kanta on ylikalastettu. Sit\xc3\xa4 kalastetaan erityisesti, koska sit\xc3\xa4 pidet\xc3\xa4\xc3\xa4n v\xc3\xa4h\xc3\xa4arvoisena tuhoel\xc3\xa4imen\xc3\xa4, joka sy\xc3\xb6 arvokkaita kaloja kuten lohia. Makohai ja makrillihai ovat my\xc3\xb6s haluttuja urheilukalastuksen saaliita.'